สิงคโปร์เผย GDP ไตรมาส 1/2559 ขยายตัว 1.8%
สิงคโปร์เผย GDP ไตรมาส 1/2559 ขยายตัว 1.8%
25 พ.ค. 2559

กระทรวงการค้าและอุตสาหกรรมของสิงคโปร์ เปิดเผยว่า ผลิตภัณฑ์มวลรวมภายในประเทศ (GDP) ในไตรมาส 1/2559 ของสิงคโปร์ขยายตัว 1.8% เมื่อเทียบเป็นรายปี ขณะเดียวกันทางกระทรวงได้คงคาดการณ์การขยายตัวของ GDP ตลอดทั้งปี 2559 เอาไว้เท่าเดิมที่ 1.0-3.0%
หากเทียบเป็นรายไตรมาสพบว่า GDP ไตรมาส 1/2559 ขยายตัวเพียง 0.2% ซึ่งชะลอตัวลงเมื่อเทียบกับไตรมาส 4/2558 ที่ขยายตัวแข็งแกร่งถึง 6.2%
รายงานของกระทรวงระบุว่า ภาคการผลิต ซึ่งมีสัดส่วนราว 1 ใน 5 ของ GDP สิงคโปร์นั้น หดตัวลง 1.0% เมื่อเทียบเป็นรายปี หลังจากที่หดตัวลง 6.7% ในไตรมาสก่อนหน้า
ส่วนภาคการก่อสร้างขยายตัว 6.2% เมื่อเทียบปีต่อปี สูงกว่าอัตราการขยายตัวที่ระดับ 4.9% ในไตรมาสก่อนหน้า เพราะได้รับปัจจัยหนุนจากงานก่อสร้างของภาครัฐบาลและงานก่อสร้างของเอกชนในภาคอุตสาหกรรม
ขณะที่อุตสาหกรรมสารสนเทศและการสื่อสารขยายตัว 3.2% ขณะที่ภาคการเงินและประกันขยายตัว 2.4% ภาคค้าส่งและค้าปลีกขยายตัว 1.8% เมื่อเทียบปีต่อปี ส่วนภาคขนส่งและคลังสินค้าหดตัวลง 0.4%